መንግሥት በየመን የአየር ድብደባ ምክንያት ህይወታቸውን ላጡ አምስት ኢትዮጵያውያን የተሳማውን ጥልቅ  ሃዘን ገለጸ
በትናንትናው ዕለት በሳውዲ የሚመራው ጦር ባደረገው የአየር ድብደባ በስደተኛ ካምፕ ውስጥ ለተገደሉ ኢትዮጵያዊያን የመንግሥት ኮሚኒኬሽን ጽህፈት ቤት የተሰማውን ጥልቅ ሃዘን ገለጸ።ጽህፈት ቤቱ ትናንት ባወጣው መግለጫ እንዳመለከተው በሰሜን የመን ሃራድ በሚባል ሥፍራ በሚገኝ የስደተኞች  ካምፕ ላይ  በተካሄደው  የአየር ድብደባ  አምስት ኢትዮጵያውያን የተገደሉ ሲሆን አንድ ኢትዮጵያዊ ከባድና ሌላ ኢትዮጵያዊ ቀላል  የመቁሰል አደጋ ደርሶባቸዋል ።በኢትዮጵያኑ  ላይ ህልፈተ ህይወት በመድረሱ  መንግሥት ድንጋጤና ጥልቅ ሃዘን እንደተሰማው የገለጸው መግለጫው ጉዳዩን ሰንዓ በሚገኘው የኢትዮጵያ ሚሲዮን ጽህፈት ቤት እየተከታተለ ከመሆኑም በላይ  በአዲስ አበባ  የሚገኘው የሳውዲ አረቢያ ኤምባሲ የደረሰውን ጉዳት በተመለከተ አስቸኳይና የተሟላ  ማብራሪያ እንዲሠጥ  መንግሥት መጠየቁን መግለጫው አመልክተቷል ። የኢትዮጵያ መንግሥት ከ3 ሺሕ የሚልቁ ዜጎችን በተከሰተው ግጭት ምክንያት ከየመንና ከአካባቢው ማስወጣቱን ያስተወሰው መግለጫው ይህ አደጋ የተከሰተው ከሳውዲመንግሥት ጋት በመተባበር የቀሩትን ዜጎችን ለማውጣት ዝግጅት እየተደረገ ባለበት ወቅት መሆኑንም መግለጫው ጠቁሟል ።በመጨረሻም  በመግለጫው በድብደባው ህይወታቸውን ላጡ ዜጎች፤ ቤተሰቦችና ለመላው ህዝብ  የተሰማው ጥልቅ ሃዘን በመግለጽ መጽናናትን ተመኝቷል ። 